SKRIFTLIG FORESPØRGSEL P-3964/00

af Olivier Dupuis (TDI) til Rådet

(20. december 2000)

Om: Tunesien

Den 7. november 2000 bebudede Tunesiens præsident, Ben Ali, endnu engang reformer som utallige gange tidligere. Til trods herfor kan der ikke spores nogen forbedring med hensyn til retsstaten og de grundlæggende frihedsrettigheder. Situationen er særdeles kritisk for talrige fængslede, der nu har sultestrejket i flere uger.

I øvrigt er Den Tunesiske Menneskerettighedsliga blevet sat under retslig kontrol ved foreløbig afgørelse efter et søgsmål om annullering af resultatet af ligaens seneste kongres, indgivet af fire kandidater, der ikke var blevet valgt til organisationens ledelse. Denne kongres var gået ind for at føre en uafhængig linje over for de tunesiske myndigheder. Tilsigelsen blev meddelt 24 timer efter, at Den Tunesiske Menneskerettighedsligas nye formand, advokat Mohktar Trifi, havde udtalt, at de tunesiske myndigheder stod bag denne klage med det formål at opløse foreningen. Klagen skal behandles den 25. december 2000.

Rådet har ikke reageret på disse nye angreb på de grundlæggende frihedsrettigheder i Tunesien. Betyder det, at Rådet mener, at artikel 2 i associeringsaftalen EU-Tunesien er en fakultativ bestemmelse? Finder Rådet ikke, at denne manglende reaktion fra dets side sammenholdt med, at Tunesien fik bevilget to lån fra EIB til en værdi af 70 mio. euro blot få timer efter, at Den Tunesiske Menneskerettighedsliga var blevet sat under retslig kontrol af de tunesiske borgere, opfattes som en demonstration af manglende interesse fra Unionens side for deres grundlæggende rettigheder og som en blåstempling af den politik, der føres af de tunesiske myndigheder?

Svar

(12. marts 2001)

Rådet deler Europa-Parlamentets betænkeligheder vedrørende menneskerettighedssituationen i Tunesien i almindelighed og de seneste begivenheder i særdeleshed. Formandskabet har fulgt retssagerne både mod Den Tunesiske Menneskerettighedsliga og mod Marzourski.

Respekt for demokratiske principper og menneskerettigheder er i henhold til artikel 2 et væsentligt element i associeringsaftalen med Tunesien, men det er Rådets opfattelse, at der kun i ekstreme tilfælde af overtrædelser bør træffes foranstaltninger i medfør af aftalens artikel 90.

Menneskerettighedsspørgsmål, herunder ytringsfrihed, er imidlertid en integrerende del af den politiske dialog mellem EU og Tunesien på flere niveauer, således også i Associeringsrådet, hvis seneste samling fandt sted i januar 2000. EU har altid gjort det klart, at det vil tage menneskerettighedsspørgsmål, herunder konkrete tilfælde, op på rette niveau, når som helst dette er relevant.

Den politiske dialog med Tunesien har bidraget til en række positive foranstaltninger fra de tunesiske myndigheders side, f.eks. løsladelse af politiske fanger, tilbagelevering af pas og skridt hen imod en reform af valg- og presselovgivningen.

Menneskerettigheder og demokratiske principper er også spørgsmål, der henhører under Barcelona-processen, hvori Tunesien deltager. Ifølge konklusionerne fra den seneste ministerkonference i november 2000 i Marseilles skal den politiske dialog herom mellem EU og dens partnere udvides.

EU vil fortsat benytte enhver lejlighed til at udtrykke sine betænkeligheder over specifikke krænkelser af menneskerettighederne og til at indskærpe de tunesiske myndigheder, at det er nødvendigt at overholde menneskerettighederne og de demokratiske principper strengere og mere effektivt.